สังคมข่าวหุ้น
บล.ทิสโก้ ให้ความเห็นว่า ตลาดหุ้นไทยมีโอกาสที่จะปรับตัวขึ้นต่อในทิศทางเดียวกับตลาดหุ้นสหรัฐฯ หลังราคาน้ำมันปรับตัวเพิ่มสูงขึ้น
บล.ทิสโก้ ให้ความเห็นว่า ตลาดหุ้นไทยมีโอกาสที่จะปรับตัวขึ้นต่อในทิศทางเดียวกับตลาดหุ้นสหรัฐฯ หลังราคาน้ำมันปรับตัวเพิ่มสูงขึ้น
2 ก.พ. 2565

ดัชนีตลาดหุ้นไทยวานนี้ (1 ก.พ. 2565) ปิดที่ระดับ 1,661.75 จุด เพิ่มขึ้น 12.94 จุด (+0.78%) มูลค่าการซื้อขาย 59,439.75 ล้านบาท
“อภิชาติ ผู้บรรเจิดกุล” แห่ง บล.ทิสโก้ ให้ความเห็นว่า ตลาดหุ้นไทยมีโอกาสที่จะปรับตัวขึ้นต่อในทิศทางเดียวกับตลาดหุ้นสหรัฐฯ หลังราคาน้ำมันปรับตัวเพิ่มสูงขึ้น จากปัจจัยหนุนของความขัดแย้งระหว่างยูเครนและรัสเซีย พร้อมให้แนวรับไว้ที่ 1,645 จุด และ 1,635 จุด ด้านแนวต้านให้ไว้ที่ 1,655 จุด และ 1,660 จุด
“วศิน วณิชย์วรนันต์” นายใหญ่แห่งบริษัทหลักทรัพย์จัดการกองทุน กสิกรไทย จำกัด (KAsset) ให้มุมมองการลงทุนช่วงนี้เป็นเชิงบวกต่อภาพรวมการลงทุน โดยเฉพาะการลงทุนในกองทุนหุ้นต่างประเทศ ที่มีความน่าสนใจ เหมาะกับผู้ลงทุนที่ต้องการมองหาโอกาสทำกำไรและรับความเสี่ยงได้สูง นายใหญ่การันตีแบบนี้ ไม่เชื่อก็ต้องเชื่อแล้ว ไม่งั้นนักลงทุนไม่แห่ขนเงินลงทุนเข้า KAsset จนทะลักในช่วงปี 2564 เม็ดเงินไหลเข้าสุทธิมากสุดในอุตสาหกรรมกว่า 40,000 ล้านบาท
“วศิน วัฒนวรกิจกุล” มือหนึ่งการตลาดของบริษัทหลักทรัพย์จัดการกองทุนรวม บัวหลวง จำกัด หรือ BBLAM ชี้การลงทุนช่วงนี้สุดแสนจะปัง!! เพื่ออนาคตที่สดใสของธุรกิจ เลยส่งแอปพลิเคชัน BF Fund Trading (BFT) ลุยล่าลูกค้าหน้าใหม่เข้าพอร์ตต้อนรับปีเสือ เพื่อไม่ให้ตกเทรนด์ยุคดิจิทัลนำพาสู่ความมั่งคั่ง มุ่งหน้าสู่ Digital First แบบเต็มตัว งานนี้การันตีความง่ายในการลงทุน ด้วยการทำธุรกรรม ซื้อขาย สับเปลี่ยน รวมถึงการสั่งซื้อหน่วยลงทุน โดยหักบัญชีเงินฝากแบบถัวเฉลี่ย (DCA) กองทุนรวมได้โดยตรง เพียงแค่ปลายนิ้วมือผ่านสมาร์ตโฟนของตัวเอง ฟังแบบนี้แล้ว รู้เลยว่า ค่ายนี้เขาไม่ขอเป็น “เสือเงียบ” นะเจ้าคะ
“พีรพัฒน์ เกษบุญชู” ผู้ช่วยกรรมการผู้จัดการ Omni Channel Management ธนาคารแลนด์ แอนด์ เฮ้าส์ จำกัด (มหาชน) หรือ LH Bank ขอลุยด้วยคน เห็นหลายแบงก์ขยายพอร์ตลูกค้าลงทุนผ่านแบงก์กันครึกครื้น เติบโตกันแบบฉุดไม่อยู่ เลยส่งตัวช่วยมือโปรเรื่องลงทุนผ่านแอปพลิเคชัน “Profita” ด้วยการการันตีว่าเป็นแอปพลิเคชันที่ดีที่สุดสำหรับการลงทุน มีฟีเจอร์ตอบโจทย์ทุกจังหวะการลงทุน รองรับคำสั่งซื้อ-ขาย-สับเปลี่ยนกองทุนได้ตลอด 24 ชั่วโมง แถมมีกองทุนแนะนำ บทวิเคราะห์สภาวะตลาด มุมมองการลงทุนโดยผู้เชี่ยวชาญ พร้อมตัวช่วยสร้างวินัยในการลงทุน ฟีเจอร์ครบครันแบบนี้ “ย่าหยา” คงต้องมีกับเขาบ้างแล้วเจ้าค่ะ
“ผยง ศรีวณิช” ฉายาชายหน้าหยกแห่งธนาคารกรุงไทย จำกัด (มหาชน) หรือ KTB ช่วงนี้ยิ่งเพิ่มความสดใสให้กับใบหน้ายิ่งกว่าเดิมอีก หลังคว้า 2 รางวัลใหญ่ ในงานมอบรางวัลรัฐวิสาหกิจดีเด่นประจำปี 2564 ที่จัดโดยสำนักงานคณะกรรมการนโยบายรัฐวิสาหกิจ (สคร.) ที่ผ่านมา โดยธนาคารกรุงไทยได้รับทั้งรางวัลคณะกรรมการรัฐวิสาหกิจดีเด่น และรางวัลการพัฒนาสู่รัฐวิสาหกิจดิจิทัล เลยน้า
“กิตติพงศ์ ลิ่มสุวรรณโรจน์” เจ้าของอาณาจักร บมจ.บีบีจีไอ (BBGI) ผู้นำอุตสาหกรรมพลังงานเชื้อเพลิงชีวภาพ แย้มข่าวดี เตรียมต่อยอดธุรกิจด้วยนวัตกรรมสีเขียว พร้อมผนึกพันธมิตรระดับโลก ด้วยเทคโนโลยีในการสร้างสรรค์ผลิตภัณฑ์ชีวภาพมูลค่าสูง แถมเตรียมระดมทุนในตลาดหลักทรัพย์ฯ หลังสำนักงาน ก.ล.ต. นับ 1 ไฟลิ่ง นักลงทุนสายเขียวเตรียมเงินไว้แลยนะเจ้าคะ
“ประสพศักดิ์ ศิริโสภณา” ประธานเจ้าหน้าที่บริหาร บริษัท พีซแอนด์ลีฟวิ่ง จำกัด (มหาชน) หรือ PEACE ประกาศราคาขายหุ้น IPO 3.98 บาทต่อหุ้นแล้วนะจ๊ะ นักลงทุนคนไหนชอบหุ้นค่ายนี้เตรียมเงินไว้เลยเจ้าค่ะ เขาเปิดให้จองซื้อระหว่างวันที่ 2-4 และ 7 ก.พ.นี้ พร้อมเกริ่นเดินหน้าเข้าเทรดใน SET วันที่ 10 ก.พ. 2565 นะจ๊ะ
“ปิยะดิษฐ์ อัศวศิริสุข” แห่งธุรกิจ บมจ.ซีวิลเอนจีเนียริง (CIVIL) ขออวดความสำเร็จกับเขาบ้าง ล่าสุดคว้างานก่อสร้างโครงสร้างพื้นฐานภาครัฐได้ 3 โปรเจกต์ รวมมูลค่างานกว่า 2,000 ล้านบาท พร้อมประเดิมงานใหญ่ “ทางหลวงบางขุนเทียน-บ้านแพ้ว ตอน 8” เชื่อมโยงโครงข่ายคมนาคมสู่ภาคใต้ รับเศรษฐกิจ สังคม และการท่องเที่ยวขยายตัว ช่างเป็นข่าวดีจริง ๆ เจ้าค่ะ